钦定古今图书集成/理学汇编/经籍典/第085卷 > 宋朱元昇三易备遗 > 《周易四象》
## 钦定古今图书集成/理学汇编/经籍典/第085卷 > 宋朱元昇三易备遗 > 《周易四象》

伏羲首百王而作《易》，其画六十四卦也，一阴一阳尔。
文王继伏羲而作《周易》，其序六十四卦也，亦一阴一
阳尔。《说卦》曰：“分阴分阳，迭用柔刚。”此夫子明伏羲画
卦之例，盖亦明文王序卦之例，予于六宫交图见之
矣。《易》有四象，曰老阳也，曰老阴也，曰少阳也，曰少阴
也。老阳老阴奠上下之位，少阳少阴列左右之偶，此
交图出于自然而然者。文王《周易》序卦，“位老阳、老阴
于诸卦之首，所以继万化之体也；偶少阳、少阴于二
老之后，所以秩万化之用也。是故老阳偶老阴，老阴
偶老阳，少阳偶少阴，少阴偶少阳，焕然有伦，始终不
渝。”自乾坤而《屯》《蒙》以至于《颐》《大过》《坎》《离》为上经，自《咸》
《恒》而《遁》《大壮》以至于《涣》《节》《中孚》《小过》《既济》《未济》为下
经，无非分阴分阳，迭用柔刚。伏羲之画卦，文王之序
卦，其揆一也。昔邵子与程子论先天《易》，程子谓邵子
大段漏泄天机。予于后天《易》也，泄漏圣人不言之蕴
多矣。然天欲明斯《易》，福斯世也。予肄业及之，所不敢
默用，条其例，以明文王作《易》之序。